
In-store marketing eszközök megítélése az egyetemi hallgatók körében

Jelen tanulmány az egyetemi hallgatók élelmiszervásárlási szokásait hivatott megismerni, továbbá kiegészül a különböző bolton belüli in-store marketing eszközök vizsgálatával és megítélésével a fiatal felnőttek körében.
Hipotéziseim szerint a fiatalok ismerik a boltok által alkalmazott ösztönző eszközöket, továbbá ezen eszközök vásárlási döntéseik meghozatalában is fontos szerepet játszanak.
A vizsgálni kívánt terület alapos megismerése érdekében primer és szekunder kutatások elvégzésére került sor. A szekunder kutatás keretében átfogó képet alkottam a magyarországi fogyasztók vásárlási magatartásának változásáról, továbbá egy külföldi kutatás eredményeit is bemutatom annak érdekében, hogy az általam végzett kutatás a külföldi viszonylatokkal is összehasonlíthatóvá váljon.
A primer kutatás részeként három kiskereskedelmi lánc, szupermarket típusú üzletében végeztem megfigyelést. Ezt követően két, 8 fős csoport véleményét, szokásait ismertem meg a fókuszcsoportos beszélgetés keretein belül, majd összesen 103 hallgatót kérdeztem meg kérdőív segítségével.
Munkám során megállapítottam, hogy a fiatalok gyakori vásárlónak számítanak, többségük hetente biztosan vásárol valamilyen élelmiszert. Az idősebb, felnőtt vásárlókhoz hasonlóan már körükben is az ártudatos magatartás a jellemző, terméket is elsősorban annak ára alapján vásárolnak, ez a tulajdonság a termék minőségének fontosságát is megelőzi. Figyelemreméltó a különböző árkedvezmények és akciók hatása, ami szintén megelőzi az előbb említett tulajdonságot a termékválasztás tekintetében. Az árérzékeny magatartásra utal, hogy legtöbben csak azon in-store marketing eszközöket ismerik, amelyek a különböző árkedvezményekre hívják fel a figyelmet. Nem figyelhető meg lojalitás az üzletekkel szemben, a fiatalok elsősorban a hozzájuk legközelebb eső üzletben vásárolnak, a második legfontosabb üzletválasztást befolyásoló tényező pedig az árfekvés.
A kutatás során megállapítottam, hogy az egyetemista fiatalok csak kevés in-store marketing eszköz iránt fogékonyak, figyelmüket azon vásárlásösztönző eszközökkel lehet elsősorban felkelteni, amelyek a gazdaságosabb vásárlást segítik elő.
Véleményem szerint, a fiatalokra jellemző tulajdonságokat kihasználva, in-store marketing eszközökkel célirányosan feléjük kommunikálva, a vásárlások száma és mennyisége is növekvő tendenciát mutatna.



